CELEX: 32020D1088
Language: et
Date: 2020-07-22 00:00:00
Title: Nõukogu rakendusotsus (EL) 2020/1088, 22. juuli 2020, millega muudetakse rakendusotsust (EL) 2018/485, millega lubatakse Taanil kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 75

24.7.2020   
               
               
                  ET
               
               
                  Euroopa Liidu Teataja
               
               
                  L 239/14
               
            
         NÕUKOGU RAKENDUSOTSUS (EL) 2020/1088,
         22. juuli 2020,
         millega muudetakse rakendusotsust (EL) 2018/485, millega lubatakse Taanil kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 75
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi, (1) eriti selle artikli 395 lõiget 1,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Komisjonis 21. veebruaril 2020 registreeritud kirjaga taotles Taani direktiivi 2006/112/EÜ artikli 395 kohaselt luba kohaldada erimeedet, mis puudutab sisendkäibemaksu mahaarvamise õigust ja millega tehakse erand kõnealuse direktiivi artiklist 75.
                  
               
                     (2)
                  
                  
                     Komisjon teavitas 2. aprilli 2020. aasta kirjaga teisi liikmesriike Taani esitatud taotlusest ning teatas 3. aprilli 2020. aasta kirjaga Taanile, et tal on taotluse hindamiseks kogu vajalik teave.
                  
               
                     (3)
                  
                  
                     Juhul kui erandit ei tehta, tuleneb Taani õigusaktidest olukord, kus Taani ametiasutustes üksnes ettevõtluse tarbeks registreeritud ja kuni kolmetonnise maksimaalse massiga kerge kaubaveoki puhul on maksukohustuslasel praegu lubatud arvata veoki ostu- ja kasutuskuludelt sisendkäibemaks maha täies ulatuses. Kui sellist veokit kasutatakse seejärel isiklikuks tarbeks, jääb maksukohustuslane ilma õigusest veoki ostukuludelt käibemaks maha arvata.
                  
               
                     (4)
                  
                  
                     Kõnealuse korra tagajärgede leevendamiseks taotles Taani luba kohaldada erimeedet, millega tehakse erand direktiivi 2006/112/EÜ artiklist 75. Erand tehti nõukogu rakendusotsusega 2012/447/EL (2) ja seejärel nõukogu rakendusotsustega (EL) 2015/992 (3) ning (EL) 2018/485 (4). Otsus (EL) 2018/485 kehtib kuni 31. detsembrini 2020.
                  
               
                     (5)
                  
                  
                     Erimeetme alusel lubataks maksukohustuslastel, kes on registreerinud veoki üksnes ettevõtluse tarbeks, kasutada seda veokit ka isiklikuks tarbeks ning arvutada direktiivi 2006/112/EÜ artikli 75 kohane maksustatavate teenuste pakkumise väärtus pigem päevapõhise kindla määra alusel, kui jääda ilma õigusest veoki ostukuludelt käibemaks maha arvata.
                  
               
                     (6)
                  
                  
                     Selline lihtsustatud arvutusmeetod peaks olema isiklikuks tarbeks kasutamise puhul siiski piiratud 20 päevaga iga kalendriaasta kohta ning käibemaksu tuleks taoliseks tarbeks kasutamise puhul maksta iga päeva kohta kindla summa ulatuses, st 40 Taani krooni. Taani valitsus on määranud selle summa kindlaks riiklikku statistikat analüüsides.
                  
               
                     (7)
                  
                  
                     Kõnealuse meetmega, mida tuleks kohaldada selliste kergete kaubaveokite suhtes, mille lubatud maksimaalne mass on kuni kolm tonni, soovitakse lihtsustada käibemaksukohustuste täitmist maksukohustuslastel, kes kasutavad ettevõtluse tarbeks registreeritud veokit ajutiselt isiklikuks tarbeks. Maksukohustuslasel säiliks aga endiselt võimalus valida kerge kaubaveoki registreerimine nii ettevõtluse kui ka isiklikuks tarbeks. Sellise otsuse tegemisel kaotaks maksukohustuslane õiguse arvata veoki ostukuludelt käibemaks maha, kuid tal ei oleks kohustust tasuda päevapõhist tasu veoki isiklikuks tarbeks kasutamise eest.
                  
               
                     (8)
                  
                  
                     Lubatav meede, millega tagatakse, et maksukohustuslasi, kes kasutavad ainult ettevõtluse tarbeks registreeritud veokit ajutiselt isiklikuks tarbeks, ei jäeta täielikult ilma õigusest arvata kõnealuse veoki puhul sisendkäibemaks maha, on kooskõlas direktiivis 2006/112/EÜ sätestatud mahaarvamise üldreeglitega.
                  
               
                     (9)
                  
                  
                     Luba tuleks anda üksnes piiratud ajaks ja see peaks seetõttu kaotama kehtivuse 31. detsembril 2023.
                  
               
                     (10)
                  
                  
                     Kui Taani soovib erimeedet pikendada ka pärast 31. detsembrit 2023, peaks ta esitama komisjonile aruande koos meetme pikendamise taotlusega 31. märtsiks 2023.
                  
               
                     (11)
                  
                  
                     Leitakse, et erandi kohaldamine ei mõjuta oluliselt lõpptarbimise etapis kogutava käibemaksutulu kogusummat ning sellel ei ole negatiivset mõju käibemaksust tulenevatele liidu omavahenditele.
                  
               
                     (12)
                  
                  
                     Rakendusotsust (EL) 2018/485 tuleks seetõttu vastavalt muuta,
                  
               ON VASTU VÕTNUD KÄESOLEVA OTSUSE:
         
            Artikkel 1
            Rakendusotsuse (EL) 2018/485 artikli 3 teine ja kolmas lõik asendatakse järgmisega:
            
               „Seda kohaldatakse alates 1. jaanuarist 2018 kuni 31. detsembrini 2023.
               Käesoleva otsusega ette nähtud meetme pikendamise taotlus tuleb esitada komisjonile 31. märtsiks 2023 ja sellele tuleb lisada meetme läbivaatamise aruanne.“
            
         
         
            Artikkel 2
            Käesolev otsus on adresseeritud Taani Kuningriigile.
         
         
            Brüssel, 22. juuli 2020
            
               
                  Nõukogu nimel
               
               
                  eesistuja
               
               M. ROTH
            
         
         
            (1)  ELT L 347, 11.12.2006, lk 1.
         
            (2)  Nõukogu 24. juuli 2012. aasta rakendusotsus 2012/447/EL, millega lubatakse Taanil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 75 (ELT L 202, 28.7.2012, lk 24).
         
            (3)  Nõukogu 19. juuni 2015. aasta rakendusotsus (EL) 2015/992, millega lubatakse Taanil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 75 (ELT L 159, 25.6.2015, lk 66).
         
            (4)  Nõukogu 19. märtsi 2018. aasta rakendusotsus (EL) 2018/485, millega lubatakse Taanil kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 75 (ELT L 81, 23.3.2018, lk 13).